

REPUBLIKA HRVATSKA

DRŽAVNI URED ZA REVIZIJU

KLASA: 041-01/13-12/1

URBROJ: 613-01-01-13-2

Zagreb, 28. siječnja 2013.

**OBAVIJEST O OBVEZI SASTAVLJANJA I DOSTAVLJANJA**

**FINANCIJSKIH IZVJEŠTAJA ZA 2012. ZA:**

 ***- POLITIČKE STRANKE***

 ***- NEZAVISNE ZASTUPNIKE***

 ***- ZASTUPNIKE NACIONALNIH MANJINA***

 ***- NEZAVISNE ČLANOVE PREDSTAVNIČKIH TIJELA***

 ***JEDINICA LOKALNE I PODRUČNE (REGIONALNE)***

 ***SAMOUPRAVE***

Prema odredbama **članka 30. Zakona o financiranju političkih aktivnosti i izborne promidžbe** (Narodne novine 24/11 i 61/11), **političke stranke, nezavisni zastupnici, zastupnici nacionalnih manjina i nezavisni članovi predstavničkih tijela jedinica lokalne i područne (regionalne) samouprave**, dužni su sastavljati i podnositi financijske izvještaje na način koji je utvrđen propisima o vođenju računovodstva neprofitnih organizacija (Uredba o računovodstvu neprofitnih organizacija – Narodne novine 10/08 i 7/09).

Obveznici sastavljanja financijskih izvještaja, prema odredbama članka 70. Uredbe o računovodstvu neprofitnih organizacija, predaju financijske izvještaje za poslovnu godinu **u elektronskom i papirnatom obliku** **Državnom uredu za reviziju**, u roku 60 dana od isteka izvještajnog razdoblja, odnosno zaključno s **1. ožujkom 2013., petak** (zadnji dan zaprimanja izvještaja u propisanom roku). Osim Državnom uredu za reviziju, financijski izvještaji se predaju i FINI – instituciji ovlaštenoj za obradu podataka za potrebe Ministarstva financija.

Državnom uredu za reviziju se dostavljaju sljedeći financijski izvještaji: **bilanca (obrazac BIL-NPF), izvještaj o prihodima i rashodima (obrazac PR-RAS-NPF), te bilješke uz financijske izvještaje** (detaljna razrada i dopuna podataka iz bilance i izvještaja o prihodima i rashodima). Obrasci financijskih izvještaja i upute za popunjavanje objavljuju se na web stranici Državnog ureda za reviziju, Ministarstva financija (<http://www.mfin.hr/hr/neprofitno-racunovodstvo>) i FINE.

Uz godišnji financijski izvještaj (naprijed navedeni obrasci), kao sastavni dio, političke stranke, nezavisni zastupnici, zastupnici nacionalnih manjina i nezavisni članovi predstavničkih tijela jedinica lokalne i područne (regionalne) samouprave, **dužni su priložiti**:

* **godišnji program rada i financijski plan** iz članka 28. stavka 1. Zakona o financiranju političkih aktivnosti i izborne promidžbe (**godišnji program rada i financijski plan** za iduću kalendarsku godinu, treba donijeti do završetka tekuće godine), a nezavisni zastupnici, zastupnici nacionalnih manjina i nezavisni članovi predstavničkih tijela jedinica lokalne i područne (regionalne) samouprave i program za mandatno razdoblje iz članka 28. stavka 2. ovog Zakona (obveza donošenja **programa rada za mandatno razdoblje** na početku mandata);
* izvješće o donacijama primljenima tijekom godine sa specificiranim podacima o fizičkim i pravnim osobama koje su dale donacije (osobno ime, odnosno naziv i adresa), datumu uplate donacije, odnosno davanja proizvoda ili pružanja usluga bez naplate, o uplaćenom iznosu donacije, odnosno tržišnoj vrijednosti darovanog proizvoda ili usluge naznačenoj na računu koji ne podliježe naplati te o vrsti svake pojedine donacije.

Izvješće o primljenim donacijama, koje prilažu političke stranke, treba sadržavati i specificirane podatke o donacijama koje je politička stranka uplatila stranačkim kandidatima na njihov poseban račun tijekom izborne promidžbe, te podatke o donacijama na račune subjekata koji su povezani izravno ili neizravno s političkom strankom ili su pod njezinom kontrolom.

 Popunjeni obrasci se dostavljaju osobno ili poštom u Središnji ured Državnog ureda za reviziju (adresa: **Državni ured za reviziju, Tkalčićeva 19, 10 000 Zagreb**) ili njegove područne urede (adrese **područnih ureda** **po županijama** su dostupne na sljedećoj web stranici <http://www.revizija.hr/hr/kontakt/>).

***NAPOMENA ZA NEZAVISNE ZASTUPNIKE, ZASTUPNIKE NACIONALNIH MANJINA I NEZAVISNE ČLANOVE PREDSTAVNIČKIH TIJELA JEDINICA LOKALNE I PODRUČNE (REGIONALNE) SAMOUPRAVE*** *– Dodatna pojašnjenja vezano uz potvrdu o statusu, određivanje matičnog broja, otvaranje posebnog računa, te upisu u Registar neprofitnih organizacija, pod nazivom Hodogram aktivnosti za nezavisne zastupnike, zastupnike nacionalnih manjina i nezavisne članove predstavničkih tijela jedinica lokalne i područne (regionalne) samouprave, koje je donijelo Ministarstvo uprave, može se preuzeti na web stranici Državnog ureda za reviziju* (<http://www.revizija.hr/hr/aktivnosti-ureda/hodogram-aktivnost-za-nezavisne-zastupnike-zastupnike-nacionalnih-manjina-i-nezavine-clanove-predstavnickih-tijela-jedinica-lokalne-i-podrucne-regionalne-samouprave/>).

 Prema odredbama članka 39. Zakona o financiranju političkih aktivnosti i izborne promidžbe, godišnji financijski izvještaji političkih stranaka, nezavisnih zastupnika, zastupnika nacionalnih manjina i nezavisnih članova predstavničkih tijela jedinica lokalne i područne (regionalne) samouprave, javni su dokumenti, te su ih isti dužni **objaviti na svojim web-stranicama**, **najkasnije do 1. ožujka tekuće godine za prethodnu godinu**. Pod objavom na web-stranici smatra se objava u trajanju od najmanje 90 dana.

 Odredbama članaka 40. do 49. Zakona o financiranju političkih aktivnosti i izborne promidžbe, propisane su administrativne i prekršajne sankcije. U slučaju nedostavljanja financijskih izvještaja Državnom uredu za reviziju, kao i neobjavljivanja na web-stranici, Državni ured za reviziju će o tome obavijestiti Državno odvjetništvo Republike Hrvatske, te dati prijedlog o obustavi isplate sredstava za redovito godišnje financiranje iz proračuna nadležnim tijelima.

 *Iznimno, ako su političke stranke, nezavisni zastupnici, zastupnici nacionalnih manjina i nezavisni članovi predstavničkih tijela jedinica lokalne i područne (regionalne) samouprave, uzastopno u prethodne tri godine imali vrijednost imovine ili godišnji prihod manji od 100.000,00 kn na razini godine, te donijeli odluku o nesastavljanju i dostavljanju financijskih izvještaja, prema odredbama članka 71. Uredbe o računovodstvu neprofitnih organizacija* ***nisu obvezni sastavljati i predavati financijske izvještaje****.*

 *Donošenje odluke o nesastavljanju i dostavljanju financijskih izvještaja, kao i postupanje vezano uz Ministarstvo financija i Registar neprofitnih organizacija, propisano je odredbama članka 71. stavka 2., te članka 72.c Uredbe o računovodstvu neprofitnih organizacija.*

 GLAVNI DRŽAVNI REVIZOR

mr. Ivan Klešić, dipl. oec., v.r.